Covid-19-statistieke: Meer as 75 000 aktiewe gevalleFoto bloot ter illustrasie. (Foto: Unsplash) Die Nasionale Instituut vir Oordraagbare Siektes (Nios) sê 16 366 nuwe gevalle van die koronavirus is aangemeld wat ŉ positiwiteitskoers van 23,8% verteenwoordig. Dié koers is effens laer vergeleke met die vorige verslag (24,3%). Die sewedaggemiddeld staan tans op 16,8%, hoër as die gemiddelde 14,7% van die vorige dag. Nog 21 sterftes is intussen aangemeld. Die land se dodetal staan nou op 89 965 met minstens 3 020 569 mense in Suid-Afrika wat reeds die koronavirus opgedoen het. Wat hospitalisasies betref is nog 110 Covid-19-pasiënte sedert die vorige verslag in ’n hospitaal in Suid-Afrika opgeneem. Altesame 3 255 pasiënte word tans vir Covid-19 in die hospitaal behandel. Die meeste nuwe gevalle is weer in Gauteng (71%) aangemeld gevolg deur die Wes-Kaap en KwaZulu-Natal met 6% elk. Dié provinsies word gevolg deur Mpumalanga (5%). Limpopo en Noordwes het elk 4% van die nuwe gevalle aangemeld. Die Vrystaat en Oos-Kaap het op hul beurt elkeen 2% van nuwe gevalle aangemeld terwyl die Noord-Kaap 1% van die nuwe gevalle aangemeld het. Daar is tans meer as 75 000 aktiewe gevalle van Covid-19 in Suid-Afrika en tot dusver het 2 855 474 mense van die virus herstel. Meer as 26,3 miljoen inentings is tot dusver gedoen.